Liderul PSD, Liviu Dragnea, susţine că s-au făcut „presiuni inimaginabile” asupra completului de judecată care analizează dosarul privind angajările fictive de la Protecţia Copilului Teleorman, de către „tot sistemul, la comanda lui Iohannis”. Întrebat însă dacă are și dovezi în sprijinul acuzațiilor sale, președintele PSD a răspuns că „a visat”.

Dragnea a acuzat, miercuri seară, la România Tv, „presiuni inimaginabile” care ar fi făcute asupra completului de judecată care trebuie să se pronunţe în dosarul său. Întrebat cine face aceste presiuni, şeful PSD a răspuns: „tot sistemul”.

„Tot sistemul, la comanda lui Iohannis, cum a făcut şi la fond. Eu ştiu ce vorbesc: tot sistemul - SRI-ul, Pahonţu, oameni din DNA”, a spus Dragnea.

Întrebat dacă are dovezi în susţinerea afirmaţiilor sale, preşedintele Camerei Deputaţilor a răspuns: „Uite, am visat eu”.

El a spus că nu există nicio probă în dosarul său şi că este nevinovat.